**უსიერ ტყეში მალხაზ ორჯონიკიძე**

 **რეჟისორი**

 **მსახიობი**

 *აქ. ახლა. თეატრის სცენა. საშუალო სიგრძის მაგიდა სკამებით. რეჟისორი მაგიდის თავში ზის.*

 *პაუზა. გრძელი პაუზა.*

 *რეჟისორი მაგიდის ცენტრიდან თავისკენ იწევს საფერფლეს - აქტი მაქსიმალურად დიდხანს გრძელდება. როცა საფერფლეს მოიწევს, იწყებს ჯიბეებში სიგარეტის ძებნას. სიგარეტს მალევე პოულობს. ჯიბეებში სანთებელას ძებნას განაგრძობს. სანთებელას მაგიდაზე ხედავს, იღებს, ხელში უჭირავს და უყურებს.*

 *პაუზა.*

 *რეჟისორი იწყებს სანთებელას ხელში თამაშს.*

 *გრძელი პაუზა.*

 *შემორბის მსახიობი. ქოშინებს. რეჟისორი განაგრძობს სანთებელას ხელში თამაშს და მასზე ყურებას. მხოლოდ ქოშინის ხმა ისმის. მსახიობი ნელ-ნელა მშვიდდება. სანამ საბოლოოდ ამოისუნთქავს და ლაპარაკს დაიწყებს, რამდენჯერმე უშედეგოდ აქვს ლაპარაკის დაწყების მცდელობა.*

**მსახიობი:** (უხერხულად) გამარჯობა.

 როგორ ბრძანდებით?

 (ძალიან ნელა, მაქსიმალურად უხმაუროდ სწევს სკამს და რეჟისორის გვერდით ჯდება).

*პაუზა.*

 (აფორიაქებული) ასეთი რამე ჩემ ცხოვრებაში არ განმიცდია.

 ეს ის ემოციაა, რომელსაც მთელი ჩემი ცხოვრება ველოდი.

 (სცენისკენ უთითებს) მე ამ, აი ამ! სცენაზე ვითამაშე.

 თქვენ დადგმულ სპექტაკლში ვითამაშე,

 (დამარცვლით) თქვენს დადგმულ სპექტაკლში.

 არ მჯერა.

 წარმოუდგენელია.

 რაც ოდესმე მისწავლია არაფერია იმასთან, რაც თქვენგან ვისწავლე.

 *პაუზა.*

 ისეთი ადამიანები მართმევდნენ ხელს და მილოცავდნენ, ვისაც მთელი ჩემი ცხოვრება ვუყურებდი და ვეთაყვანებოდი.

 (ტირის) არასოდეს დავნებებულვარ.

 ყოველთვის მჯეროდა რომ ამას შევძლებდი.

 მაშინაც, როცა არავის ჯეროდა ჩემი.

 მთელი ცხოვრება ერთადერთი მიზანი მქონდა.

 ერთადერთი ოცნება.

 მეთამაშა ამ თეატრის სცენაზე.

 ვუყურებდი ამ სცენას და სულ ველოდი წამს, როცა აქ დგომას და თამაშს შევძლებდი.

 (სახელოთი ცრემლებს იწმენდს) დიდი ბოდიში.

 მართლა ვერ გადმოვცემ რას ნიშნავს ეს ყველაფერი ჩემთვის.

 იდგე სცენაზე, სადაც იდგნენ მსახიობები, რომლებსაც მთელი ქვეყანა, მთელი მსოფლიო ეთაყვანებოდა.

 დაუჯერებელია.

 თეატრალურში ყველას ერთი ოცნება გვქონდა, გვეთამაშა აქ, ამ სცენაზე.

 ვაკეთებდით ეტიუდებს, ვასახიერებდით ჩაიდნებს, კოვზებს და ყველას ამ სცენაზე წარმოგვედგინა თავი.

 ვიჯექით გაყინულ დარბაზში,

 ვუყურებდით ჩამონგრეულ კედლებს,

 და აქ მოხვედრაზე ვოცნებობდით.

 დავდიოდით ჭუჭყიან დერეფნებში,

 აყროლებულ ტუალეტებში,

 და ვიცოდით, ეს ყველაფერი უნდა გაგვეარა, აქ რომ აღმოვჩენილიყავით.

 ეს იყო აქამდე მოსასვლელი ერთადერთი გზა.

 ვსწავლობდით, რომ მსახიობს ყველაფრისთვის უნდა გაეძლო.

 ყველაფერი აეტანა.

 მართლა ყველაფერს ვუძლებდით.

 ვუსმენდით ლექციებს, რომლებიც სიცივისგან აღარ გვესმოდა, და აქ მოხვედრაზე ვოცნებობდით.

 ახლა, როცა მე აქ - თქვენ გვერდით ვზივარ,

 გუშინ კიდევ ამ სცენაზე ვითამაშე,

 დავრწმუნდი რომ ეს ყველაფერი ამად ღირდა.

 თქვენ ვერასდროს მიხვდებით რას ნიშნავს ეს ყველაფერი ჩემთვის.

 *პაუზა.*

 ვუყურებდი ჩემ მშობლებს და ზუსტად ვიცოდი რას გრძნობდნენ, როცა ამ სცენაზე მნახეს.

 იმათაც ხო მთელი ცხოვრება აქ მოსახვედრად იწვალეს.

 არაფერი გამოუვიდათ.

 დარჩნენ ქვეყნის ჩვეულებრივ, რიგით არტისტებად.

 *პაუზა.*

 ყველაფერი ქნეს იმისთვის რომ მე ეს შემძლებოდა.

 არასდროს,

 არც ერთი წუთი,

 მსახიობობის გარდა, არაფერზე არ მიფიქრია.

 ეს იყო მემკვიდრეობით გადმოცემული ოცნება.

 მიზანი.

 მთელი ცხოვრება ვიშრომე რომ აქ მოხვედრა შემძლებოდა.

 ექვსი წლიდან დავდიოდი თეატრალურ სტუდიებში.

 ვითამაშე ნაცარქექია, ხუთკუნჭულა, იანგული, და მაინც მოვედი აქამდე.

 ორი თვის წინ რომ დამიძახეთ, არც დამიშვია, რომ ეს შეიძლებოდა მომხდარიყო,

 როცა უკვე როლზე დამაკავეთ ვერც მაშინ დავიჯერე,

 და ვერც ეხლა ვიჯერებ.

 ზუსტად აქ,

 ამ სკამზე ვიჯექი, როცა მითხარით რომ როლზე უნდა დაგეკავებინეთ.

 თქვენ, როლზე უნდა დაგეკავებინეთ, მე.

 ახლაც არ მჯერა რომ ეს მართლა მოხდა.

 *გრძელი პაუზა.*

**რეჟისორი:** (მომენტებში ლაპარაკი უჭირს)

 ბოლო დროს ღამე არ გავა რამე არ დამესიზმროს.

 აქამდე სიზმარი არასდროს მინახავს.

 ძირითადად მკვდარი ადამიანები მესიზმრებიან.

 *პაუზა.*

ოიდიპოსი რომ ითამაშა, მაშინ მივხვდი რა შეეძლო.

 ვიგრძენი, ბოლო როლი იყო რასაც აწევდა.

 ყველაფერს წევდა.

 ყველაფრის თამაში შეეძლო.

 არ არსებობდა როლი, რომელსაც ვერ ითამაშებდა.

 ყოველთვის ამბობდა - მსახიობობა უსიერი ტყეა,

 გაუკვალავი ტყე,

 სადაც დადიხარ და ყოველ ჯერზე გგონია რომ გზა გაიკვალე,

 მაგრამ მაინც გაუკვალავი გრჩება.

 მუდმივად ცდილობ გაიკვალო გზა,

 მაგრამ შენი ნაკვალევი იშლება.

 და ბოლოს ვეღარ უძლებ ამ ტყეში სიარულს.

 *პაუზა.*

 არც დავფიქრდებოდი ისე ვათამაშებდი.

 მაგრამ ვიცოდი ოიდიპოსი ბოლო იქნებოდა, რასაც აწევდა.

 *მხარს იზელს.*

 ცარათუსტრა სხვა ტექსტია.

არც ერთი მსახიობი არ მყოლია, რომელსაც ცარათუსტრას აწევის ტრაკი ექნებოდა.

ვერასდროს ვხვდებოდი რანაირად ახერხებდა.

ყველაფერს წევდა.

აიღებდა ტექსტს და ყველაფერი გამოდიოდა.

ვერასდროს ვხვდებოდი რის ხარჯზე აკეთებდა ამას.

სამი წიგნი არ ქონია ერთად წაკითხული.

 ამბობდა - მსახიობობა უსიერი ტყეა,

გაუკვალავი ტყე,

სადაც დადიხარ და ყოველ ჯერზე გგონია რომ გზა გაიკვალე,

მაგრამ მაინც გაუკვალავი გრჩება.

მუდმივად ცდილობ გაიკვალო გზა,

მაგრამ შენი ნაკვალევი იშლება.

 *მხარს იზელს.*

 ცარათუსტრა არც მაკბეტია, არც ჰამლეტი და არც ოიდიპოსი.

 ცარათუსტრას კიდევ რაღაც სხვა სჭირდება.

 რაც მას ქონდა, მაგრამ მხოლოდ ის, რაც მას ქონდა, ცარათუსტრას არ ვიცი აწევდა თუ არა.

 აქ ინტუიციით და ნიჭით ფონს ვერ გახვალ.

სამ წიგნზე მეტი რომ ქონოდა წაკითხული,

ოდნავ მეტი.

 *მხარს იზელს.*

 ყოველ ღამე სიზმრებს ვხედავ.

 სულ მგონია დავივიწყე, მაგრამ ყოველ ღამე მესიზმრება.

 არადა აქამდე არასდროს არ მინახავს სიზმარი.

 რამდენი ხანი გავიდა და ვერაფერი შევძელი.

 ყოველთვის ვდგამდი იმას რაც მინდოდა, მაგრამ არასდროს გამომდიოდა ის, რაც მინდოდა.

 ოიდიპოსის რეპეტიციებისას უცნაური შეგრძნება მქონდა.

 სპექტაკლი ბოლოში გამყავდა და ვხვდებოდი, ბოლო სპექტაკლი იქნებოდა რასაც გაქაჩავდა.

 მართალი აღმოვჩნდი.

 *პაუზა.*

 ამბობდა - ღმერთო მომეცი ძალა დავიბრუნო საქმის ის სიყვარული რომელიც მქონდა.

 *მხარს იზელს.*

 ხალხს ის უყვარდა.

 ყოველთვის ცალკე იდგა.

 არასდროს ყოფილა ჩემი თეატრის ნაწილი.

 ვდგამდი იმას რაც მინდოდა, მაგრამ საბოლოოდ ვერასდროს ვდგამდი იმას, რაც მართლა მინდოდა.

 იმის გამო დადიოდნენ სპექტაკლებზე.

 მერე ინერციით გააგრძელეს ჩემ სპექტაკლებზე სიარული.

 *მხარს იზელს.*

 ყველა შენით საზრდოობს.

 სისხლს გწოვენ და შენით აგრძელებენ არსებობას.

 შენი ნაჭუჭში გამოკეტვით ინარჩუნებენ სუნთქვას.

 ნაჭუჭში გამოკეტილს ისღა დაგრჩენია აკეთო ის, რაც მათ სიამოვნებთ და თავი თეატრალური სივრცის მეფედ გამოაცხადო.

 ტაში. რეცენზიები. პრიმიტივიზმი.

 ვეღარ აჩერებ ამ წრეზე ტრიალს.

 რაც დრო გადის, ხვდები, რომ ვერც ვერასდროს შეძლებ შეაჩერო.

 დაეხსნა ტაშს და არარაობებს.

 რაც დრო გადის უფრო გრძნობ უუნარობას,

 უფრო ღრმად ეფლობი განდიდების მძღნერში.

 *მხარს იზელს.*

 წერ იმას რაც სიამოვნებთ,

 არ წერ იმას, რაც არ სიამოვნებთ.

 თეატრმცოდნის ოქროს წესი.

 გენიალური სიტყვაა.

 ეს ხომ მოიფიქრა ვიღაცამ.

 (მარცვლავს) თეატრმცოდნე.

 თაობები გაანადგურეს უცოდინრობით.

 თაობები განადგურდა უმწიფრობაში.

 ყველამ დაიჯერა რომ რაღაცას წარმოადგენს.

 მე პირველი ვარ განადგურებულთაგან და პირველი ვარ გამნადგურებელთაგან.

 ჩემია ყველა დროის პირველი ადგილი.

 *პაუზა.*

 არასდროს არავის აუკრძალავს დამედგა ის, რაც მინდოდა.

 ყოველთვის ვდგამდი იმას, რაც მინდოდა, მაგრამ ვერასდროს ვდგამდი იმას, რაც მართლა მინდოდა.

 ასე იყო ყოველთვის.

 არავინ ყოფილა ჩემი ტოლი.

 არ ყოფილა არც ერთი რეჟისორი, ვისაც ჩემთან ახლოს დააყენებდნენ.

 *პაუზა.*

 სანამ ის ცოცხალი იყო, ჩემ გამო არავის უვლია თეატრში.

 მისი და რამდენიმე კაცის გამო დადიოდა ხალხი სპექტაკლებზე.

 მხოლოდ მათთვის დადიოდა ხალხი თეატრში.

 მე ხალხს მათგან შევრჩი ხელში და უბრალოდ უარი აღარ თქვეს ჩემზე.

 *მხარს იზელს.*

 ყველა მაყურებლის ცნობა შემიძლია.

 შემიძლია ვთქვა ვინ სად იჯდება.

 ეს ის ხალხია, რომელმაც ცხოვრება პრიმიტივიზმს შეწირა.

 შემქმნა და დაიჯერა ჩემი პირველობა.

 *პაუზა.*

 დღემდე დადიან.

 60 წელია დადიან და უყურებენ სპექტაკლებს.

 ისეთივე აღტაცებით უკრავენ ტაშს, როგორც სამოცი წლის წინ.

 თან დაათრევენ შვილებს და შვილიშვილებს.

 მოყავთ, მაცნობენ და სურათებს გვიღებენ.

 თაობებს ზრდიან ნამდვილ ხელოვნებაზე.

 თაობებს ანადგურებენ ნამდვილი ხელოვნებით.

 *მხარს იზელს.*

 ყოველთვის პირველი ვიყავი.

 ჩემზე წინ არასდროს არავინ დამდგარა.

 არავინ არასდროს ახლოსაც არ მოსულა ჩემთან.

 ასე იყო სულ და სამუდამოდ ასე დარჩა.

 დღეს უკვე აღარავინაა ჩემ გარდა ცოცხალი.

 ყველა დროის პირველი ადგილი ჩემია.

 იყო - მთავარი კონკურენტი.

 ერთად გაილია ჩვენი ცხოვრება.

 მაგრამ ის ჩემ სიმაღლეზე არასდროს არავის არ დაუყენებია.

 ყოველთვის ყავდა თავის მაყურებელი.

 მაგრამ მე ყოველთვის მასზე მაღლა და შორს ვიყავი.

 *პაუზა.*

 ჩემი მაყურებელი არასდროს ყოფილა იმ სიმაღლეზე, როგორზეც მისი მაყურებელი იყო.

 არც ჩემი სპექტაკლები ყოფილა ისეთი, როგორიც მისი.

 ყოველთვის ვდგამდი იმას, რაც მინდოდა, მაგრამ არასდროს გამომდიოდა ის, რაც მინდოდა.

 ის, თითქმის ვერასდროს დგამდა იმას, რაც უნდოდა, მაგრამ ყოველთვის ახერხებდა გამოსვლოდა ის, რაც უნდოდა.

 ყველაფრისგან გამოყავდა ის, რაც უნდოდა.

 ყოველთვის ვიცოდი ეს.

 მის სპექტაკლებზე არავინ დადიოდა მსახიობების გამო.

 არასდროს ყოლია მუდმივი მსახიობები.

 ყოველთვის მის გამო დადიოდნენ სპექტაკლებზე.

 ის და მსახიობი განუყოფლები იყვნენ.

 ნებისმიერ მსახიობთან შეეძლო ემუშავა.

 მის სპექტაკლებზე ყოველთვის ცოტა მაყურებელი დადიოდა.

 ცოტა, მაგრამ მის გამო.

 სპექტაკლის გამო.

 მას შეეძლო ის, რაც მე არასდროს შემეძლო.

 არასდროს დამდგარა ჩვენი გათანაბრების საკითხი.

 მაშინაც კი - როცა მოკვდა.

 სიტყვა არ დაძრულა.

 ყოველთვის მიუწვდომელი ვიყავი.

 სამუდამოდ მიუწვდომლად დავრჩი.

 მას ყოველთვის შეეძლო ის, რაც მე არასდროს შემეძლო.

 ყოველთვის ვდგამდი იმას, რაც მინდოდა, მაგრამ არასდროს გამომდიოდა ის, რაც მართლა მინდოდა.

 ის ყოველთვის დგამდა იმას, რაც არ უნდოდა, მაგრამ ყოველთვის გამოდიოდა ის, რაც უნდოდა.

 ტექსტის კითხვა იცოდა.

 შეეძლო ჩასულიყო და ეპოვა ის, რასაც სხვა ვერასდროს ვერ იპოვიდა.

 ამიტომ იყო მისი სპექტაკლები ყოველთვის ჩუმი.

 ჩემი კიდევ - მყვირალა.

 *პაუზა.*

 არასდროს შემეძლო ტექსტზე მუშაობა.

 არადა, ყველაზე დიდი რეჟისორი ვიყავი.

 არასდროს შემეძლო ტექსტის კითხვა.

 არასდროს არაფერი არ დამიდგამს ჩემით.

 მაშინ როცა უკვე აღარავინ დამრჩა მსახიობებიდან ცარათუსტრა ავიღე.

 საბოლოოდ დავუმტკიცე თავს, რომ არაფერი შემიძლია.

 არასდროს ტექსტის კითხვა არ შემეძლო.

 საბოლოოდ ჩავიჯვი.

 რანაირად უნდა აწიო ნიცშე, როცა შენით არასოდეს არაფერი აგიწევია.

 ეს ადამიანიც გავრყვენი.

 ჩავაბი დაწყევლილ წრეში.

 პრიმიტივიზმის, უთავმოყვარეობის და სირცხვილის წრეში.

 (მსახიობს) ხომ შემეძლო შენ მაინც არ გამერყვენი და წამებილწე ამ უთავმოყვარეობით.

 შენ მაინც არ გამენადგურებინე.

 *პაუზა.*

 ყოველთვის ის იყო მთავარი.

 დაუფიქრებლად შეეძლო აეწია ყველაფერი.

 არადა სამი წიგნიც არ ქონია ერთად წაკითხული.

 ამბობდა - მსახიობობა უსიერი ტყეა,

 გაუკვალავი ტყე,

 სადაც დადიხარ და ყოველ ჯერზე გგონია, რომ გზა გაიკვალე,

 მაგრამ მაინც გაუკვალავი გრჩება.

 შენი ნაკვალევი იშლება და ვეღარ უძლებ ამ ტყეში სიარულს.

 *გრძელი პაუზა.*

 ყველაზე მეტად მე მიყვარდა.

 არავის ყვარებია ჩემზე მეტად.

 მე აღმოვჩნდი ის, ვინც დაღუპა.

 გაანადგურა.

 ყველა მსახიობი დავღუპე და გავანადგურე.

 ყველა მსახიობს დაღი დავასვი, ვინც ჩემს ხელში გაიარა.

 ვერ შევძელი საერთო ენა გამომენახა ვერც ერთ მსახიობთან.

ყველა ერთ ჩარჩოში ჩავსვი.

დავუკარგე ხმა და ჩემ ენაზე ავალაპარაკე.

როგორც კი მსახიობი მოვკალი - იმწამსვე თავი მოვიკალი.

ეს ის დამღუპველი ერთობაა, რომელიც ერთმანეთის გარეშე ვერ არსებობს.

დროსთან ერთად მივხვდი, რომ მსახიობის განადგურებით, თავი გავინადგურე.

რაც დრო გადიოდა სულ უფრო ვხვდებოდი ჩემს უუნარობას მემუშავა მსახიობთან.

ყველას ჩემ ენაზე ვალაპარაკებდი.

ყველა სპექტაკლი ერთნაირი იყო.

ყველა ავტორი,

ყველა ტექსტი ერთნაირად ისმოდა.

ყველა მსახიობის პირიდან ჩემი ხმა ისმოდა.

ჩემი დაყენებული ხმა.

ჩემი ხმა.

 *გრძელი პაუზა. რეჟისორი ძალიან ნელა დებს სანთებელას მაგიდაზე.*

**მსახიობი:** (აფორიაქებული)დაუჯერებელია.

 როლიც არის და როლიც.

 თქვენი ასეთი ნდობა, სრულიად უცხო ადამიანისადმი,

 ვერც ავღწერ რამდენს ნიშნავს ჩემთვის.

 ამ ასაკში, ასეთი როლი, ასეთ სცენაზე.

 ყველაზე დიდ ოცნებაშიც ვერ ვიოცნებებდი.

 ამაზე ხომ ნებისმიერ მსახიობი ოცნებობს.

 დღემდე ვერ ვხვდები რით დავიმსახურე თქვენი ყურადღება.

 ამას ვერასდროს წარმოვიდგენდი.

 ჯერ მხოლოდ ერთი სპექტაკლი ვითამაშეთ და ეს შეგრძნება არასდროს დამავიწყდება.

 წარმომიდგენია, შემდეგ სპექტაკლებზე რა იქნება.

 (გამოთქმით) ადამიანი ანგელოზსა და ცხოველს შორის გადებული ხიდია.

**რეჟისორი:** მსახიობობა უსიერ ტყეა,

 გაუკვალავი ტყე,

 სადაც ყოველ ჯერზე გგონია რომ გზა გაიკვალე,

 მაგრამ მაინც გაუკვალავი გრჩება.

 მუდმივად ცდილობ გაიკვალო გზა,

 მაგრამ შენი ნაკვალევი იშლება.

**მსახიობი:** (პათეტიკით)ასეთ ზუსტი შედარება დიდი ხანია არ მომისმენია.

 მართლაც ეს ზუსტად ის არის, რასაც ამდენი ხნის მანძილზე ვგრძნობ.

(ძალიან ნელა წევს სკამს, დგება და ძალიან ნელა, მაქსიმალურად უხმაუროდ აბრუნებს სკამს უკან).

 კარგით, როგორც შევთანხმდით, სპექტაკლამდე ერთი საათით ადრე მოვალ.

 თქვენი შეწუხება არ მინდოდა, უბრალოდ არ შემეძლო მადლობა არ გადამეხადა.

 კიდევ ერთხელ დიდი მადლობა ყველაფრისთვის.

**რეჟისორი:** საღამომდე, დღევანდელი სპექტაკლი ბევრად უკეთესი იქნება.

*მსახიობი გადის. რეჟისორი სანთებელას ძალიან ნელა - ჩაფიქრებული იღებს, მის ყურებას და ხელში თამაშს განაგრძობს.*